Y Plygain

Fel yr ydym yn nesáu at dymor y Nadolig, dyma hanes byr un o hoff draddodiadau Cymru yr adeg yma o'r flwyddyn, sef Y Plygain.

Gwasanaeth Nadolig traddodiadol y byddai’n cael ei gynnal yn wreiddiol yn oriau mân y bore ydi’r Plygain. Ddau gan mlynedd yn ôl cynhelid y Plygain ar draws Cymru ond erbyn hyn yn Sir Drefaldwyn yn bennaf y cedwir y traddodiad yn fyw. Yn ystod y gwasanaeth arbennig hwn mae ‘Carolau’r Plygain’ yn cael eu canu – hen garolau sy’n dyddio mor bell yn ôl â’r 17eg ganrif. Mae’r carolau yn cael eu canu yn ddigyfeiliant.

Credir mai o’r Lladin *pullicantio*, sef *caniad y ceiliog* y daw’r gair Plygain a cheir enghreifftiau ohono mewn llawysgrifau Cymraeg y 13eg ganrif. Byddai gwasanaeth y Plygain yn cael ei gynnal yn wreiddiol rhwng 3 o’r gloch a 6 o’r gloch ar fore’r Nadolig. Erbyn heddiw mae’r gwasanaeth yn cael ei gynnal gyda’r nos. Cyn y Diwygiad Protestannaidd, roedd y Plygain yn un o wasanethau’r Eglwys Gatholig ond wedi hynny cafodd ei fabwysiadu gan yr Anglicaniaid ac, yn ddiweddarach gan yr Anghydffurfwyr.

Mae gwasanaeth y Plygain wedi’i rannu yn sawl rhan. Mae’r Rhan Agoriadol yn dechrau gyda hwyrol weddi yn yr eglwys, neu wasanaeth byr yn y capel ac mae’r gynulleidfa yn canu carol. Yna bydd y gweinidog yn cyhoeddi bod ‘Y Plygain yn awr yn agored’, sef yn agored i unrhyw unigolyn new barti sydd am gyflwyno carol. Mae’r canu plygain yn dechrau gyda’r Rownd Gyntaf. Y rhai cyntaf i ganu ydi’r plant, wedi’r plant daw tro’r bobl ifanc sydd yn cael eu dilyn gan barti’r eglwys neu’r ardal ac ar ôl y rhain y daw’r bobl sydd wedi teithio o bell. Ar ddiwedd y Rownd Gyntaf, mae’r gynulleidfa yn canu carol ac ar ôl hynny y daw’r Ail Rownd sydd yn dilyn yr un drefn â’r Rownd Gyntaf. Ac wedi’r Ail Rownd, mae’r gynulleidfa yn canu carol i gloi. Yna daw grŵp o bobl ymlaen i ganu *Carol y Swper*. A chyn mynd i swper ysgafn ar ôl hynny, mae’r gwasanaeth yn dod i ben gyda chyhoeddiad y fendith.

Os ydych am glywed carolau’r Plygain, gallwch eu clywed ar YouTube. Mwynhewch!

**GEIRFA**

Cynnal gwasanaeth – to hold a service

Traddodiadau – traditions

Llawysgrifau – manuscripts

Y Diwygiad Postestannaidd – The Protestant Reformation

Mabwysiadwyd ef – it was adopted

Anghydffurfwyr – Non-conformists

Cynulleidfa – congregation